Pääministeri Juha Sipilä kertoi Ylen haastattelussa vierailleensa seuduilla, joissa ihmiset eivät ota avoimia työpaikkoja vastaan.

Pääministeri Juha Sipilä (kesk) otti Ylen Ykkösaamussa kantaa moniin asioihin. JENNI GÄSTGIVAR

Pääministeri Juha Sipilä (kesk) oli lauantaiaamuna Ylen Ykkösaamun haastateltavana. Haastattelussa käsiteltiin monia teemoja, myös Suomen työllisyystilannetta.

Sipilä kehui haastattelussa, kuinka Suomen työllisyyslukemat ovat kasvaneet. Hän kuitenkin nosti esiin myös sen, että ihmisiä ei saada riittävästi avoimiin työpaikkoihin.

- Tämä tällä hetkellä rajoittaa talouskasvuamme, Sipilä harmitteli.

Sipilän mukaan suomalainen lainsäädäntö ja järjestelmä ei tietyissä tilanteissa kannusta työn tekemiseen.

- Meillä on tällaista ylisukupolvista, pitkäaikaista työttömyyttä, josta on tullut elämäntapa. Siitä on hyvin vaikea päästä pois.

Sipilä kertoi kesän aikana vierailleensa seuduilla, joissa työttömyys on vielä 14 prosenttia.

- Ja avoimiin työpaikkoihin ei saada ihmisiä, vaikka nämä työpaikat ja yritykset ovat valmiita kouluttamaan ihan kenestä tahansa työntekijän sinne. Kyllä tässä on vielä sellaisia asioita, jotka ovat tuntemattomia, että miten näihin ongelmiin pystytään kunnolla puuttumaan.